Landbrug: Det stiller store spørgsmål ved regeringens miljøpolitik, at en af de mest toneangivende V-politikere foreslår, at landbruget får en stor afgifts- og skattelettelse.

Avisen Danmark kunne i tirsdagsavisen fortælle, at tidligere miljøminister og fødevareminister Hans Christian Schmidt (V) foreslår, at landbrugets jordskatter og pesticidafgifter afskaffes. Og det får nu Socialdemokratiets landbrugsordfører, Simon Kollerup, og miljøordfører Christian Rabjerg Madsen til at stille en byge af spørgsmål til miljø- og fødevareminister Jakob Ellemann-Jensen (V).

- Jeg synes, at Hans Christian Schmidt og andre toneangivende kræfter i Venstre og omkring landbruget sætter store spørgsmålstegn ved den grønne linje, som Jakob Ellemann-Jensen har forsøgt at lægge, siger Simon Kollerup.

Han kræver derfor sammen med partifællen Christian Rabjerg Madsen svar på, om Jakob Ellemann-Jensen er enig i Hans Christian Schmidts forslag.

- Der er blevet sendt et markant signal til vælgerne om, at Venstre pludselig er blevet et grønt parti. Derfor er den her uenighed i Venstre central for regeringens politik. Og derfor får ministeren de her spørgsmål, siger Simon Kollerup.